Dunaszekcső község képviselőtestülete
6/1995. 

Jegyzőkönyv
Készült a Dunaszekcső Községi Önkormányzat képviselőtestülete 1995. június 1-én megtartott üléséről.

Jelen vannak: Hegedűs György polgármester

Tóth András

Dr. Schmidt József

Harsányi János

Szödényi István

Galambosi László

Faller János

Schmidt József

Draskovits Pál

Guzsván Lajosné

Hetényi Ádám

Pest Éva jegyző 

Török János településfelügyelő, Csányi József és Schmidt Mihály a Baranya Megyei Vízmű dunaszekcsői karbantartói meghívottak a közutakkal kapcsolatos napirendhez

Hegedűs György polgármester köszönti a megjelenteket, megállapítja, hogy az ülés határozatképes, mert a megválasztott 11 fő képviselő megjelent.

Az ülést megnyitja és javaslatot tesz a napirendi pontokra, melyeket a testület vita nélkül elfogadott:

1.) Beszámoló a lejárt határidejű határozatok végrehajtásáról és a két ülés között történt fontosabb eseményekről

Előadó: Hegedűs György polgármester

2.) A közkutak további sorsa

Előadó: Hegedűs György polgármester

3.) Döntés lakásfelújítás kérdésében

Előadó: Hegedűs György polgármester

4.) Egyebek

NAPIREND TÁRGYALÁSA

1. napirendi pont: A polgármester beszámol arról, hogy a lejárt határidejű határozatok végrehajtása megtörtént. A 27/1995. (IV.26.) Kt. számú határozatban építési telkek árát határozta meg a testület. A két telek közül az egyik esetében az adás-vétel megtörtént, a másikra a jövő héten kerül sor.

A hosszú idő óta húzódó Rév ház eladás is a végére ért, a vevő az épület árát megfizette.

Fontosabb eseményként elmondja, hogy május 23-án a délutáni órákban leomlott a Jókai utcában a löszfal. Másnap a Geológiai Szolgálat, a GEOTEST, és az eddigi munkálatokban résztvevő Alisca Bau képviselői a helyszínen felméréseket végeztek, vismajor terv készült. Az épület alá benyúlóan a löszfalban pince van, az előkert annak szélességében süllyedt meg lb. Fél méter mélyégben. A legfontosabb feladatnak a kivitelező már másnap neki is kezdett, a még leomlásra váró szakaszt kézi erővel lebontják. A vismajor tervet felterjesztettük a Belügyminisztérium Településfejlesztési Főosztályára.

Kár keletkezett a leomlás alatti részen is, az ott levő melléképületre zuhant a föld. A Jókai utcai épületben kár még nincs, de oda csak gyalogosan lehet feljutni. A benne lakó idős házaspár – Puskásék – nem hajlandó kiköltözni. További feladata lesz még a testületnek a probléma megoldásában.

Tóth András: Javasolja, hogy az országgyűlési képviselő segítségét kérje a hivatal.

Szödényi István: A körzetben két képviselő is van. Javasolja mindkettő megkeresését.

Hegedűs György: Az elhangzott javaslatok alapján megkeressük a szakvéleményekkel az országgyűlési képviselőket, kérve segítségüket.
Hegedűs György a továbbiakban tájékoztatja a képviselőket arról, hogy az elmúlt szombaton Pécsen a VÁB értekezletet tartott a gyógyszertári vagyon felosztásáról. A további feladatokról volt szó: a gyógyszerésszel megbeszélni a terveit (megvásárolja, bérli, vagy ha egyik sem meg kell pályázni),

Draskovits Pál: A gyógyszerészek nagyon szeretnék, ha véglegesen döntésre kerülne már a sor. Korát és anyagi helyzetét figyelembe véve ő bérelni szeretné a gyógyszertárat. Kedvező kamatozású hitelt a pénzintézetek nem adnak, és szeretne gyógyszerészként maradni, a bérlet az egyetlen lehetősége.

Több kérdés, hozzászólás a napirenddel kapcsolatban nem volt, a testület 11 szavazattal 0 ellenében az alábbi határozatot hozta:
32/1995. (VI.1.) Kt. számú határozat
a lejárt határidejű határozatokról

A képviselőtestület a lejárt határidejű határozatok végrehajtásáról szóló jelentést és a két ülés között történt fontosabb eseményekről szóló tájékoztatót elfogadja.

2. napirendi pont: A Baranya Megyei Vízmű Vállalat levélben megkereste az önkormányzatot a települési vízmű közkifolyóiról fogyasztott víz díjának megtérítésével kapcsolatban – tájékoztatja a képviselőket a polgármester. Véleménye szerint a közkutak számát lényegesen csökkenteni lehet. Ennek eldöntésére a településfelügyelővel felmérést készíttetett, hogy hol van közkút és annak körzetében hol nincs bekötve a víz.

A községben 71 közkút van, 30-nál fordul elő, hogy van olyan lakás, ahol nincs bekötve a víz. Javasolja, hogy a jegyző vizsgálja meg a kötelezés lehetőségét a vízbekötésre, majd ezek után végezzék el a kutak lekötését, de a leszerelésre csak a vagyonátadás után kerüljön sor. Megmaradna 7 közkút vízórával felszerelve; 1 db az Alsódunasoron a hajósok és a strandolók számára, 4 db a főútvonal mellett, 1 db pedig a Móricz Zs. utcában és a Piactéren.

A Vízmű Vállalat karbantartói egyetértettek az elhangzottakkal megerősítve, hogy a fenti megoldásra van lehetőség.

Faller János: A főútvonal mellett táblán kellene jelezni a legközelebbi kutat. Kérdezi, hogy ki lehet-e vetni vízdíjat arra, aki a pincébe hordja a közkútról a vizet.

Hegedűs György: A táblákat kihelyezheti. A vízdíj kivetésére az új jogszabályok alapján van lehetőség.
Az elhangzottakkal kapcsolatban több kérdés, hozzászólás nem hangzott el, a testület 11 szavazattal 0 ellenében az alábbi határozatot hozta:

33/1995. (VI.1.) Kt. számú határozat
a közkutak további sorsáról

A képviselőtestület – a vízbekötések pontosítása után – a község területén lévő közkifolyók működésképtelenné tételét elrendeli. A kutak leszerelésére a vízmű-vagyon átadását követően kerül sor. 

Az átmenő forgalom vízvételi lehetőségének biztosítására a következő közkifolyók maradjanak meg:
· Móricz Zs. u. 30. előtt

· Dózsa Gy. u. 5. előtt

· Rév u. 1. előtt

· Petőfi u. 40. előtt

· Petőfi u. 130. előtt

· Alsó-Dunasor 10. előtt

· Piactéren (Rév u. 6. mellett)

Határidő: munkák megrendelésére 1995. június 30.

Felelős: Hegedűs György polgármester

3. napirendi pont: a polgármester az elmúlt testületi ülésen ismertette Kóródi József kérelmét. A képviselők akkor úgy foglaltak állást, hogy a kért összeggel nem tudja a családot segíteni. Megbízta Karl Henriket, a településfejlesztési bizottság tagját, hogy vizsgálja meg az épületet és tegyen javaslatot. Karl Henrik ugyan nem jelent meg az ülésen, de előzetesen tájékoztatta a polgármestert arról, hogy az épület állaga valóban rossz. Aláfalazással a helyzet változna, ehhez azonban kb. 180.000 Ft-ra lenne szükség. Véleménye szerint összedőlésről, életveszélyről nincs szó, a községben sok ilyen épület van még.

Kérdés, hozzászólás nem volt, a testület 11 szavazattal 0 ellenében az alábbi határozatot hozta:

34/1995. (VI.1.) Kt. számú határozat
Lakóház felújításához kért támogatásról

A képviselőtestület Kóródi József Dunaszekcső, Petőfi u. 88. szám alatti lakos kérelmét elutasítja.
4. napirendi pont: Hegedűs György ismerteti Kulutácz Zoltánné, Dunaszekcső Ady E. u. 5. szám alatti lakos kérelmét, mely szerint a Kossuth u. 2. szám alatt már fagylaltozóként üzemeltetett egységet bővíteni kívánja. Az épület 5,80 m-rel lenne hosszabb. 

1989-ben Kulutáczék külön egyedi elbírálás alapján kapták meg az engedélyt. Véleménye szerint a bővítéssel már nem is illeszkedne a környezetbe.

Faller János: Szabja meg a feltételeket a testület, hogy továbbra is beilleszkedjen az épület a környezetbe.

Draskovits Pál: A testület úgy foglalt állást, hogy a „kertészkert” parkban további beépítést nem engedélyez. Kulutáczné is csak arra kapott engedélyt ami jelenleg áll.

Guzsván Lajosné: A kerthelyiséget engedélyezte még a testület.

Hegedűs György: Összefoglalásként: két javaslata volt a képviselőknek. Az egyik, hogy a testület elutasítja a kérelmet, a másik szerint a kérelmező úgy módosíttatja a tervet, hogy az épület beilleszkedjen a környezetbe.

Több kérdés, hozzászólás nem hangzott el, az elhangzott két javaslat közül 10 szavazattal 1 ellenében a testület az alábbi határozatot hozta:

35/1995. (VI.1.) Kt. számú határozat
a fagylaltozó bővítéséről

A képviselőtestület a központi park („kertészkert”) további beépítéséhez nem járul hozzá.

Pest Éva jegyző ismerteti Havasi Lajos Pécs, Bornemissza u. 12. szám alatti lakos kérelmét. (A kérelem a jegyzőkönyvhöz csatolva.)

Draskovits Pál: Javasolja a kérelem elfogadását, csak ne legyen Dunaszekcső jet-ski paradicsom.

Faller János: Javasolja, hogy a testület a saját idejére engedélyezze.

Tóth András: A kérelmező 10 évre kéri a közterület bérlését, javasolja ennek elfogadását, és a díjat 100.000 Ft-ban határozná meg.

A képviselők általános véleménye, hogy csak ahhoz járuljon hozzá a testület, ami a jelenlegi tervben szerepel.

Több kérdés, hozzászólás, javaslat nem hangzott el, a testület 11 szavazattal 0 ellenében az alábbi határozatot hozta:

36/1995. (VI.1.) Kt. számú határozat
Közterület bérléséről

A képviselőtestület a dunaszekcsői 4382 hrsz-ú közterületből 100 m2-t használatba ad 10 év időtartamra Havasi Lajos Pécs, Bornemissza u. 12. sz. alatti lakosnak.

A terület használati díját 100.000 forint+ÁFA összegben állapítja meg.

A szerződést úgy kell megkötni, hogy a használt terület az Alsó-Dunasor 11. sz. telek síkjától nem térhet el.

Határidő: 1995. július 1.

Felelős: Hegedűs György polgármester

Pest Éva jegyző a Szervezeti és Működési Szabályzat  módosítását terjeszti a képviselők elé, mellyel kapcsolatban kérdés, hozzászólás nem hangzott el.

(Az SZMSZ módosítás a jegyzőkönyv melléklete.)

A képviselőtestület 11 szavazattal 0 ellenében az alábbi rendeletet alkotta:

A Dunaszekcső Községi Önkormányzat képviselőtestülete

7/1995. (VI.1.) számú önkormányzati rendelete

az SZMSZ módosításáról

(Az elfogadott rendelet a jegyzőkönyv melléklete.)

Dr. Schmidt József és Faller János képviselők eltávoztak az ülésről.

Hegedűs György polgármester arról tájékoztatja a testületet, hogy a Duna Beton Kft. vezetői megkeresték a bérleti díjjal kapcsolatban. 1994. évre – a mérleg szerinti nyereség alapján – fizetendő díj 300.000 Ft, melyet betonáruban fizetnének meg az önkormányzatnak.

Ezzel a témával kapcsolatban kérdés, hozzászólás nem hangzott el, 9 szavazattal 0 ellenében a képviselők az alábbi határozatot hozták:

37/1995. (VI.1.) Kt. számú határozat
a Duna Beton Kft. bérleti díjáról

A képviselőtestület hozzájárul ahhoz, hogy a Duna Beton Kft. az 1994. évre szóló bérleti díját – 300.000 Ft-ot – betonáruban fizesse meg.

Szödényi István: Szeretné a polgármester és a jegyző segítségét kérni abban, hogy a vízirendőrök figyelmét felhívják a jet-ski  „produkciókra”. Elviselhetetlen zajt csapnak, sem az ott lakók, sem az üdülőtulajdonosok nem tudnak pihenni.
Pest Éva: A Hajózási Felügyelet 1995. május 1-től kijelölte az 1475-1452 folyam közötti szakaszt vízisí és vízi sporteszközök – kivéve motoros vízi sporteszközök – használatára. A motoros vízi sporteszközök (jet-ski) az 1469-1461 és az 1457-1452 folyam km között használhatók Dunaszekcső környékén.

A Vízirendőrséget már megkerestük ebben az ügyben, fokozott ellenőrzést ígértek.

Hegedűs György: A képviselőtestület állásfoglalását kéri a szolgálati lakás kérdésében.

Harsányi János: Nem kellene eladni, lehetne szükséglakásként használni.

Hegedűs György: az állandó fenntartását az önkormányzat anyagi helyzete nem teszi lehetővé.

Hetényi Ádám: Az iskola udvarában lévő épület a község szégyene. A felújítását meg kellene szervezni pl. a brigád igénybe vételével.

A játszóteret rendbe  kell tenni, a kaszálást folyamatosan végeztetni, elsősorban a község központi részén.

Németországból érkezett vendégeinek nagyon jó a véleménye a falu lakosságáról, de a küllemről nem esett szó.

Guzsván Lajosné: Nagyon jó volt a kezdeményezés a község szépítése érdekében. Még kell ilyeneket szervezni, szükség van rá, kérni és bíztatni kell a lakosságot.
Tóth András: A községháza is a falu szégyene, döntsön ebben a kérdésben is a testület. Javasolja, hogy még az idei évben kerüljön sor a felújításra.

Hegedűs György: A tetőfelújításban már állást foglalt a testület. A homlokzat rendbe tételére várni kell. Az eladott ingatlanok értékének felélése nem kívánatos, vagyon gyarapításra kell fordítani.

Tóth András: A jelenleg meglévő vagyon megóvása legalább annyira fontos.

Dr. Schmidt József: Javasolja a szolgálati lakás eladását. A községháza felújításával várni kell, nincs rá fedezet a költségvetésben.

A szolgálati lakást meg kell hirdetni.

Harsányi János: A felújítást helyben meg kell hirdetni, az itt lakó iparosok elvégeznék.
Hegedűs György: A B-városi tulajdonosok útépítés ügyben kérelmet (aláírásokkal) nyújtottak be, anyagi hozzájárulásaikat is felsorolva. Véleménye szerint ehhez segítséget nyújtani az önkormányzat nem tud.

A képviselők egybehangzó véleménye, hogy az ott lakók saját erőből szervezzék meg az út építését.

Több tárgy nem volt, a polgármester az ülést berekesztette.

Kmf.


Hegedűs György 
Pest Éva 


Polgármester
jegyző 

Dunaszekcső község képviselőtestülete
Jegyzőkönyv – kiegészítés

A Dunaszekcső Községi Önkormányzat képviselőtestülete 1995. szeptember 20-án megtartott üléséről készült jegyzőkönyv 7. oldalához az 54/1995. (IX.20.) Kt. számú határozat elé.

A kiegészítő jegyzőkönyv készítésének oka, hogy gépeléskor elmaradt a döntés szavazat-aránya.

A jegyzőkönyv helyesen:

Több kérdés, hozzászólás nem volt, a képviselőtestület 11 szavazattal 0 ellenében az alábbi határozatot  hozta:

Kmf.


Hegedűs György 
Pest Éva 


Polgármester 
jegyző 

Dunaszekcső község polgármestere

6/1995.

Meghívó
A Dunaszekcső Községi Önkormányzat képviselőtestülete 1995. május 31-én 17 órai kezdettel ülést tart, melyre meghívom.

Az ülés helye: községháza tanácskozó terme

Napirendi pontok:

1.) Lejárt határidejű határozatok, két ülés között történt fontosabb események

Előadó: Hegedűs György polgármester

2.) A közkutak további sorsa

Előadó: Hegedűs György polgármester

3.) Döntés lakásfelújítás kérdésében

Előadó: Pest Éva jegyző 

4.) Egyebek

Dunaszekcső, 1995. május 24.



Hegedűs György 



Polgármester

A Dunaszekcső Községi Önkormányzat képviselőtestülete

7/1995. (VI.1.) számú önkormányzati rendelete

az SZMSZ módosításáról

1.§.

A Szervezeti és Működési Szabályzat 6. §. /6/ bekezdése – a hivatal munkaidő beosztása – az alábbiak szerint módosul: 

A hivatali munkaidő:

Hétfőtől  csütörtökig fél 8-tól 16 óráig

Pénteken fél 8-tól fél 2-ig

Záró rendelkezés

2. §.

Ez az önkormányzati rendelet kihirdetése napján lép hatályba.

Dunaszekcső, 1995. június 1.


Hegedűs György
Pest Éva


Polgármester
jegyző 

Ez az önkormányzati rendelet Dunaszekcsőn kihirdetésre került.

Dunaszekcső, 1995. június 14.



Pest Éva 



Jegyző 

Dunaszekcsői Önkormányzat

7712 Dunaszekcső, Kossuth L. u. 35.

Tárgy: Közterület bérbe adása hajótároló létesítése céljából

Tisztelt Önkormányzat!

Alulírott Havasi Lajos (7624 Pécs, Bornemissza u. 12. X.29.) szám alatti lakos azzal a kéréssel fordulok Önökhöz, hogy a Dunaszekcső Alsó-Dunasor II. sz. telkekkel határos közterületet, melyen található egy 6,60 x 8,60 m-es alap (egykoron az itt működő strand kabinjainak az alapja volt) szíveskedjenek számomra bérbe adni, melyen én hajótárolót és garázst szeretnék felépíteni.
Tekintettel a beruházás nagyságára szeretnék Önnel hosszú távon megállapodást kötni, melynek időtartama legalább 10 év lenne.

A megállapított bérleti díjat az Önök számára legelőnyösebb módon fizetném (egyszeri vagy az inflációt követő részletfizetés).

A későbbiekben a mellékelt helyszínrajzon 1. sz. jelölt hajótároló tetejére egy mobil faházat (2. sz.) helyeznék el, ahol a hajóval kapcsolatos felszereléseket tudnánk tárolni.

A létesítendő hajótároló szervesen illeszkedne az Alsó-Dunasor meglévő épületeihez. Amennyiben T. Önkormányzat számomra az engedélyt megadja, úgy szerződésben vállalnám, hogy a közterület eredeti funkcióját megtartom, annak használhatóságát mindenkor biztosítom. Az általam létesített lebetonozott csónakleengedőt a helyi lakosság részére is rendelkezésre bocsátom.
Ezen felül vállalom, hogy a hajótároló közvetlen szomszédságában lévő közterületet színvonalasan kialakítom és ápolását biztosítom.

Kérem T. Önkormányzatot, hogy fentieket mérlegelve számomra kedvező döntést hozni és erről tájékoztatni szíveskedjenek.

Pécs, 1995. május 15.



Havasi Lajos



7624 Pécs, Bornemissza u. 12.

